ประกาศกรมวิชาการเกษตร เรื่อง เงื่อนไขการนำเข้าผลเชอรี่สดจากเครือรัฐออสเตรเลีย พ.ศ. 2556
ประกาศกรมวิชาการเกษตร
ประกาศกรมวิชาการเกษตร
เรื่อง
เงื่อนไขการนำเข้าผลเชอรี่สดจากเครือรัฐออสเตรเลีย
พ.ศ. ๒๕๕๖
 

กรมวิชาการเกษตรได้วิเคราะห์ความเสี่ยงศัตรูพืชของผลเชอรี่สดนำเข้าเพื่อการค้าจากเครือรัฐออสเตรเลียเสร็จสิ้นแล้ว

อาศัยอำนาจตามความในมาตรา ๘ (๒) และมาตรา ๑๐ แห่งพระราชบัญญัติกักพืช
พ.ศ. ๒๕๐๗ ซึ่งแก้ไขเพิ่มเติมโดยพระราชบัญญัติกักพืช (ฉบับที่ ๓) พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
อธิบดีกรมวิชาการเกษตรโดยคำแนะนำของคณะกรรมการกักพืช
จึงออกประกาศเงื่อนไขการนำเข้าผลเชอรี่สดจากเครือรัฐออสเตรเลีย ดังต่อไปนี้

ข้อ ๑ ประกาศนี้เรียกว่า ประกาศกรมวิชาการเกษตร เรื่อง เงื่อนไขการนำเข้าผลเชอรี่สดจากเครือรัฐออสเตรเลีย
พ.ศ. ๒๕๕๖

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ชนิดพืช
ผลเชอรี่สด (cherry, Prunus avium)

ข้อ ๔ ศัตรูพืชกักกันที่เกี่ยวข้อง
รายชื่อศัตรูพืชกักกันของราชอาณาจักรไทยสำหรับผลเชอรี่สดจากเครือรัฐออสเตรเลียปรากฏตามเอกสารหมายเลข
๑ ท้ายประกาศนี้

ข้อ ๕ หน่วยงานที่รับผิดชอบ
๕.๑ ราชอาณาจักรไทย คือ กรมวิชาการเกษตร
๕.๒ เครือรัฐออสเตรเลีย คือ Department of Agriculture, Fisheries and Forestry ซึ่งต่อไปในประกาศนี้จะเรียกว่า DAFF

ข้อ ๖ การขออนุญาตนำเข้า
ต้องมีใบอนุญาตนำเข้าซึ่งออกให้โดยกรมวิชาการเกษตร

ข้อ ๗ วิธีการขนส่ง
ต้องส่งผลเชอรี่สดมาจากเมืองท่าแห่งหนึ่งในเครือรัฐออสเตรเลียไปยังเมืองท่าปลายทางในราชอาณาจักรไทยในลักษณะเป็นสินค้าขนส่งทางน้ำหรือทางอากาศ

ข้อ ๘ แหล่งปลูก
๘.๑ ผลเชอรี่สดต้องเป็นผลผลิตจากเครือรัฐออสเตรเลีย
และมาจากสวนเชอรี่ที่ปลูกเพื่อการค้าซึ่งได้จดทะเบียนภายใต้ระบบที่ DAFF ให้การรับรอง โดยที่ DAFF
กำหนดให้เป็นแหล่งปลูกเชอรี่สำหรับส่งออกไปยังราชอาณาจักรไทยและกรมวิชาการเกษตรได้ให้การรับรองแล้วก่อนที่จะส่งออก
๘.๒ ผลเชอรี่สดเฉพาะจากแหล่งปลูกในรัฐต่อไปนี้ในเครือรัฐออสเตรเลียได้รับอนุญาตให้นำเข้ามาในราชอาณาจักรไทย
๘.๒.๑
ผลเชอรี่สดจากแปลงปลูกในพื้นที่ปลอดแมลงวันผลไม้ในรัฐนิวเซาท์เวลส์ (New South Wales) เซาท์ออสเตรเลีย (South Australia) ทัสมาเนีย (Tasmania) และวิกตอเรีย (Victoria)
๘.๒.๒
ผลเชอรี่สดจากแปลงปลูกนอกพื้นที่ปลอดแมลงวันผลไม้ในรัฐนิวเซาท์เวลส์ ควีนส์แลนด์ (Queensland) เซาท์ออสเตรเลีย วิกตอเรีย และเวสเทิร์นออสเตรเลีย (Western Australia)

ข้อ ๙ ข้อกำหนดสำหรับสวน
๙.๑ สวนเชอรี่ทุกสวนในแหล่งปลูกเชอรี่ที่กำหนดไว้สำหรับส่งออกไปยังราชอาณาจักรไทย
ต้องจดทะเบียน DAFF
ต้องดำเนินการสำรวจแบบติดตามศัตรูพืชเพื่อให้แน่ใจว่าผลเชอรี่สดปราศจากศัตรูพืชกักกัน
ต้องมอบบันทึกรายละเอียดการจดทะเบียนสวนเชอรี่ให้แก่กรมวิชาการเกษตรเมื่อได้รับการร้องขอ
และต้องดำเนินการพิสูจน์การจดทะเบียนสวนเชอรี่ให้เสร็จสิ้นก่อนเริ่มการส่งออก
๙.๒
เกษตรกรเจ้าของสวนเชอรี่ที่จดทะเบียนต้องมีการปฏิบัติทางการเกษตรที่ดีในสวนเชอรี่
โดยต้องรักษาความสะอาดสวนเชอรี่
และต้องมีการบริหารจัดการศัตรูพืชแบบผสมผสานหรือมีมาตรการอื่น ๆ
ในการควบคุมศัตรูพืช ทั้งนี้
เพื่อให้เกิดความมั่นใจว่าศัตรูพืชกักกันได้รับการจัดการอย่างเหมาะสม
๙.๓ DAFF
ต้องมอบข้อมูลแผนการบริหารจัดการศัตรูพืชในสวนเชอรี่ตลอดฤดูกาลปลูกให้แก่กรมวิชาการเกษตรเมื่อได้รับการร้องขอ

ข้อ ๑๐ ข้อกำหนดสำหรับโรงบรรจุสินค้าหรือสถานที่จัดการสินค้าส่งออก
๑๐.๑ DAFF ต้องจดทะเบียนและติดตามตรวจสอบโรงบรรจุสินค้าหรือสถานที่จัดการสินค้าส่งออกที่จะส่งออกผลเชอรี่สดไปยังราชอาณาจักรไทย
ต้องมอบบันทึกรายละเอียดการจดทะเบียนโรงบรรจุสินค้าหรือสถานที่จัดการสินค้าส่งออกแก่กรมวิชาการเกษตรเมื่อได้รับการร้องขอ
และต้องดำเนินการจดทะเบียนโรงบรรจุสินค้าหรือสถานที่จัดการสินค้าส่งออกให้เสร็จสิ้นก่อนเริ่มการส่งออก
๑๐.๒
โรงบรรจุสินค้าหรือสถานที่จัดการสินค้าส่งออกต้องนำผลเชอรี่สดมาจากสวนเชอรี่ที่จดทะเบียนซึ่งปลูกเพื่อการค้าจากแหล่งปลูกที่กำหนดเท่านั้น ทั้งนี้
เพื่อให้สามารถดำเนินการตรวจสอบย้อนกลับแหล่งที่มาของผลเชอรี่สดที่ส่งออกได้อย่างรวดเร็ว
โรงบรรจุสินค้าหรือสถานที่จัดการสินค้าส่งออกต้องเก็บบันทึกรายชื่อเกษตรกรเจ้าของสวนเชอรี่ซึ่งส่งผลเชอรี่สดออกไปยังราชอาณาจักรไทย
และต้องมอบข้อมูลเหล่านี้ให้แก่กรมวิชาการเกษตรเมื่อได้รับการร้องขอ
๑๐.๓ โรงบรรจุสินค้าหรือสถานที่จัดการสินค้าส่งออกต้องจัดทำเอกสาร
มาตรฐานกระบวนการดำเนินงาน ซึ่งแสดงรายละเอียดขั้นตอนเกี่ยวกับการคัดขนาดการจัดการ
และการบรรจุผลเชอรี่สด
๑๐.๔ DAFF
ต้องดำเนินการตรวจสอบระบบของโรงบรรจุสินค้าหรือสถานที่จัดการสินค้าส่งออกก่อนจดทะเบียนโรงบรรจุสินค้าหรือสถานที่จัดการสินค้าส่งออกนั้น
และต้องตรวจสอบระบบเป็นประจำทุกปี
โรงบรรจุสินค้าหรือสถานที่จัดการสินค้าส่งออกต้องรับผิดชอบในการเก็บรักษาข้อมูลต่าง
ๆ ทั้งหมด
๑๐.๕
การกำจัดศัตรูพืชด้วยความเย็นก่อนส่งออกเพื่อกำจัดศัตรูพืชกักกัน
ต้องดำเนินการภายในโรงบรรจุสินค้าหรือสถานที่จัดการสินค้าส่งออกที่จดทะเบียนเท่านั้น
๑๐.๖
การตรวจผลเชอรี่สดว่าปราศจากศัตรูพืชกักกันต้องดำเนินการภายในโรงบรรจุสินค้าหรือสถานที่จัดการสินค้าส่งออกที่จดทะเบียนเท่านั้น

ข้อ ๑๑ ข้อกำหนดสำหรับแมลงซึ่งเป็นศัตรูพืชกักกัน
๑๑.๑ ผลเชอรี่สดที่จะส่งออกไปยังราชอาณาจักรไทยต้องจัดการความเสี่ยงแมลงวันผลไม้
ได้แก่ Queensland fruit fly (Bactrocera tryoni) และ Mediterranean fruit fly (Ceratitis capitata)
ด้วยวิธีการใดวิธีการหนึ่ง ดังนี้
๑๑.๑.๑ ผลเชอรี่สดต้องมาจากแปลงปลูกในพื้นที่ปลอดแมลงวันผลไม้ หรือ
๑๑.๑.๒ ผลเชอรี่สดจากแปลงปลูกนอกพื้นที่ปลอดแมลงวันผลไม้ต้องกำจัดแมลงวันผลไม้ในผลเชอรี่สดด้วยวิธีการกำจัดศัตรูพืชด้วยความเย็นก่อนส่งออกหรือระหว่างขนส่ง

ข้อ ๑๒ ข้อกำหนดสำหรับพื้นที่ปลอดแมลงวันผลไม้
๑๒.๑
พื้นที่ปลอดแมลงวันผลไม้ต้องเป็นไปตามข้อกำหนดในมาตรฐานระหว่างประเทศ ว่าด้วยมาตรการสุขอนามัยพืช
ฉบับที่ ๒๖ เรื่อง การสถาปนาพื้นที่ปลอดศัตรูพืชสำหรับแมลงวันผลไม้ชนิดต่าง ๆ
ในวงศ์เทฟริติดี้ (Tephritidae)
๑๒.๒
การกำหนดพื้นที่ปลูกเชอรี่บริเวณใดในเครือรัฐออสเตรเลียให้เป็นพื้นที่ปลอดแมลงวันผลไม้นั้น
DAFF ต้องแจ้งเป็นลายลักษณ์อักษรให้กรมวิชาการเกษตรทราบอย่างเป็นทางการ ต้องบังคับใช้ระเบียบข้อบังคับทางกฎหมายเพื่อรักษาสถานภาพของพื้นที่ที่ได้รับการรับรองเป็นพื้นที่ปลอดแมลงวันผลไม้
ซึ่งเป็นพื้นที่ปลูกเชอรี่ส่งออกไปยังราชอาณาจักรไทย
พื้นที่ดังต่อไปนี้ในเครือรัฐออสเตรเลียเป็นพื้นที่ปลอดแมลงวันผลไม้สำหรับแมลงวันผลไม้
Queensland fruit fly และ Mediterranean fruit fly ได้แก่
๑๒.๒.๑ รัฐทัสมาเนีย
๑๒.๒.๒ เขตริเวอร์รินา (Riverina district) ของรัฐนิวเซาท์เวลส์ประกอบด้วยเขตพื้นที่เหล่านี้รวมกัน ได้แก่ เมือง (city) กิฟฟิท (Griffith), เขตพื้นที่ (shire) คาเรทโฮล (Carrathool), ลีตัน (Leeton), นาเรนเดอร์รา (Narrandera) และเมอร์รัมบิดส์ (Murrumbidgee) พื้นที่นี้ยังแบ่งย่อยออกเป็น ๒ ส่วน คือ
พื้นที่เขตชลประทานเมอร์รัมบิดส์ (Murrumbidgee Irrigation Area, MIA) และคาเรทโฮล (Carrathool)
๑๒.๒.๓ เขตริเวอร์แลนด์ (Riverland district) ของรัฐเซาท์ออสเตรเลียประกอบด้วยเขตพื้นที่เหล่านี้รวมกัน ได้แก่
เขตพื้นที่ (county) เฮมเล (Hamley),
เขตพื้นที่ (hundred) บุคเพอร์มังค์ (Bookpurmong), คาแดล (Cadell), กอร์เดน (Gorden), โฮลเดอร์ (Holder), คาทาเรพโค (Katarapko), โลวีเดย์ (Loveday), มาร์คาเรนคา (Markaranka), มอรูค (Moorook), เมอร์โท (Murtho), พาร์โคลา (Parcoola), พาริงจา (Paringa), โพจิโนค (Pooginook), ไพท (Pyap), สเตาร์ (Stuart), ไวเคอร์รี (Waikerie), อีบา (Eba), ฟิสเซอร์ (Fisher), ฟอสเตอร์ (Forster), เฮ (Hay), เมอร์โค (Murbko), นิดอททิ (Nildottie), เพรเล (Paisley), ริดเล (Ridley), เซอร์เร (Skurray) และออนเล (Onley) ในเขตพื้นที่ (shire) มิลดูรา (Mildura) ของรัฐวิกตอเรีย
๑๒.๒.๔ เขตชัลเรเซีย (Sunraysia district) ของรัฐวิกตอเรียและรัฐนิวเซาท์เวลส์ ประกอบด้วยเขตพื้นที่เหล่านี้รวมกัน
ได้แก่ เขตพื้นที่ (shire) เวนเวอดท์ (Wentworth) และบาเรนดอล (Balranald) ในรัฐนิวเซาท์เวลส์
และมิลดูรา (Mildura), สวอนฮิล (Swan Hill), วาโคล (Wakool) และคีเรง (Kerang) และเมือง (city) สวอนฮิล (Swan Hill), มิลดูรา (Mildura)
และเขตพื้นที่ (borough) คีเรง (Kerang) ในรัฐวิกตอเรีย
๑๒.๓
การส่งออกผลเชอรี่สดจากพื้นที่ปลอดแมลงวันผลไม้ไม่มีความจำเป็นต้องกำจัดแมลงวันผลไม้ในเชอรี่ก่อนส่งออก
ต้องดำเนินการสำรวจแบบติดตามแมลงวันผลไม้ Queensland fruit fly และ Mediterranean fruit fly อย่างสม่ำเสมอในพื้นที่ปลอดแมลงวันผลไม้
๑๒.๔ DAFF ต้องแจ้งให้กรมวิชาการเกษตรทราบทันทีที่มีการยืนยันว่าพบการแพร่ระบาดของแมลงวันผลไม้
Queensland fruit fly และ Mediterranean fruit fly
ในพื้นที่ปลอดแมลงวันผลไม้ DAFF
ต้องระงับการให้การรับรองการส่งออกผลเชอรี่สดที่ไม่ได้กำจัดแมลงวันผลไม้จากพื้นที่ที่พบแมลงวันผลไม้เป็นการชั่วคราว
และต้องแจ้งให้กรมวิชาการเกษตรทราบถึงระยะเวลาสำหรับการฟื้นพื้นที่เหล่านั้นให้กลับมาได้รับการรับรองเป็นพื้นที่ปลอดแมลงวันผลไม้อีกครั้ง
๑๒.๕ DAFF ต้องแจ้งให้กรมวิชาการเกษตรทราบทันที
หากพบแมลงวันผลไม้ชนิดอื่น ๆ ที่มีความสำคัญทางเศรษฐกิจ นอกเหนือจากแมลงวันผลไม้ Queensland
fruit fly และ Mediterranean fruit fly
ในพื้นที่ปลอดแมลงวันผลไม้

ข้อ ๑๓ ข้อกำหนดสำหรับการกำจัดศัตรูพืช
๑๓.๑
กรณีผลเชอรี่สดที่จะส่งออกมาจากแปลงปลูกนอกพื้นที่ปลอดแมลงวันผลไม้ หรือกรณี DAFF ไม่สามารถให้การรับรองพื้นที่ปลอดแมลงวันผลไม้เพราะว่าพื้นที่ที่นำผลเชอรี่สดมาส่งออกนั้นขาดคุณสมบัติที่จะคงสถานภาพการเป็นพื้นที่ปลอดแมลงวันผลไม้
หรือสถานภาพการเป็นพื้นที่ปลอดแมลงวันผลไม้ของพื้นที่นั้นถูกระงับเป็นการชั่วคราว
กรณีดังกล่าวเหล่านี้ ต้องกำจัดแมลงวันผลไม้ในผลเชอรี่สดด้วยวิธีกำจัดศัตรูพืชด้านสุขอนามัยพืช
วิธีกำจัดศัตรูพืชด้วยความเย็นดังต่อไปนี้ได้รับการยอมรับว่าเป็นวิธีกำจัดศัตรูพืชด้านสุขอนามัยพืชสำหรับกำจัดแมลงวันผลไม้ในผลเชอรี่สด
๑๓.๑.๑ ผลเชอรี่สดจากรัฐนิวเซาท์เวลส์ รัฐควีนส์แลนด์
รัฐเซาท์ออสเตรเลียและรัฐวิกตอเรีย ต้องกำจัดแมลงวันผลไม้ Queensland fruit fly ด้วยวิธีกำจัดศัตรูพืชด้วยความเย็น ดังต่อไปนี้
อุณหภูมิตรงบริเวณกึ่งกลางผล
ระยะเวลา
(จำนวนวันติดต่อกัน)
๐
  องศาเซลเซียส (๓๒ องศาฟาเรนไฮต์) หรือต่ำกว่า
๑๓ วัน
  หรือมากกว่า
๐.๕๖
  องศาเซลเซียส (๓๓ องศาฟาเรนไฮต์) หรือต่ำกว่า
๑๔ วัน
  หรือมากกว่า
๑.๑๑
  องศาเซลเซียส (๓๔ องศาฟาเรนไฮต์) หรือต่ำกว่า
๑๘ วัน
  หรือมากกว่า
๑.๖๗
  องศาเซลเซียส (๓๕ องศาฟาเรนไฮต์) หรือต่ำกว่า
๒๐ วัน
  หรือมากกว่า
๒.๒๒
  องศาเซลเซียส (๓๖ องศาฟาเรนไฮต์) หรือต่ำกว่า
๒๒ วัน
  หรือมากกว่า
๑๓.๑.๒ ผลเชอรี่สดจากรัฐเวสเทิร์นออสเตรเลียต้องกำจัดแมลงวันผลไม้ Mediterranean fruit fly
ด้วยวิธีกำจัดศัตรูพืชด้วยความเย็น ดังต่อไปนี้
อุณหภูมิตรงบริเวณกึ่งกลางผล
ระยะเวลา
(จำนวนวันติดต่อกัน)
๑.๑๑
  องศาเซลเซียส (๓๔ องศาฟาเรนไฮต์) หรือต่ำกว่า
๑๔ วัน
  หรือมากกว่า
๑.๖๗
  องศาเซลเซียส (๓๕ องศาฟาเรนไฮต์) หรือต่ำกว่า
๑๖ วัน
  หรือมากกว่า
๒.๒๒
  องศาเซลเซียส (๓๖ องศาฟาเรนไฮต์) หรือต่ำกว่า
๑๘ วัน
  หรือมากกว่า
๑๓.๒ การกำจัดศัตรูพืชด้วยความเย็นสามารถดำเนินการได้ทั้งก่อนส่งออก
หรือระหว่างขนส่ง สำหรับการกำจัดศัตรูพืชด้วยความเย็นระหว่างขนส่งนั้น
อาจจะดำเนินการเพียงบางส่วนซึ่งเป็นการกำจัดศัตรูพืชด้วยความเย็นก่อนส่งออกโดยเริ่มต้นดำเนินการในเครือรัฐออสเตรเลียและการกำจัดศัตรูพืชด้วยความเย็นจะเสร็จสิ้นสมบูรณ์ระหว่างขนส่ง
ในกรณีที่การกำจัดศัตรูพืชด้วยความเย็นเกิดล้มเหลวระหว่างขนส่งการกำจัดศัตรูพืชด้วยความเย็นอาจจะดำเนินการให้เสร็จสิ้นสมบูรณ์ได้เมื่อสินค้านั้นถึงจุดหมายปลายทาง
๑๓.๓
การส่งออกผลเชอรี่สดซึ่งต้องผ่านการกำจัดศัตรูพืชด้วยความเย็นระหว่างขนส่งนั้น
ต้องลดอุณหภูมิผลเชอรี่สดตรงบริเวณกึ่งกลางผลให้ต่ำลงถึงระดับเดียวกันกับหรือต่ำกว่าอุณหภูมิเป้าหมายที่กำหนดสำหรับกำจัดแมลงวันผลไม้เป็นการล่วงหน้าก่อนขนถ่ายผลเชอรี่สดเข้าตู้ขนส่งสินค้า ทั้งนี้
เพื่อให้มั่นใจว่าอุณหภูมิผลเชอรี่สดได้ลดต่ำลงถึงระดับที่เหมาะสม
ก่อนเริ่มต้นกระบวนการกำจัดศัตรูพืชด้วยความเย็น
และต้องรักษาระดับอุณหภูมิของผลเชอรี่สดให้คงที่ติดต่อกันตลอดไป
๑๓.๔ การประเมินผลการกำจัดศัตรูพืชด้วยความเย็นทั้งกรณีการกำจัดศัตรูพืชด้วยความเย็นก่อนส่งออก
และการกำจัดศัตรูพืชด้วยความเย็นระหว่างขนส่ง
จะประเมินจากอุณหภูมิของแท่งวัดอุณหภูมิผลไม้เท่านั้น
โดยไม่นำอุณหภูมิจากแท่งวัดอุณหภูมิอากาศมาประกอบการประเมินผลประสิทธิภาพของการกำจัดศัตรูพืชด้วยความเย็น

ข้อ ๑๔ ข้อกำหนดสำหรับการกำจัดศัตรูพืชด้วยความเย็นก่อนส่งออก
๑๔.๑
การกำจัดศัตรูพืชด้วยความเย็นก่อนการส่งออกต้องอยู่ภายใต้การกำกับดูแลของ DAFF โดยต้องดำเนินการในห้องเย็นสำหรับกำจัดศัตรูพืชซึ่งได้รับการรับรองจาก DAFF และกรมวิชาการเกษตร ผลเชอรี่สดสำหรับส่งออกไปยังราชอาณาจักรไทยอาจจะทำการกำจัดศัตรูพืชด้วยความเย็นควบคู่ไปพร้อมกับผลเชอรี่สดที่ส่งออกไปยังประเทศอื่นได้
๑๔.๒ ถ้าผลเชอรี่สดต้องผ่านการกำจัดศัตรูพืชด้วยความเย็นก่อนส่งออก DAFF ต้องมั่นใจว่าได้ปฏิบัติเป็นไปตามเงื่อนไขที่กำหนดซึ่งระบุไว้ในเอกสารหมายเลข
๒ ท้ายประกาศนี้

ข้อ ๑๕ ข้อกำหนดสำหรับการกำจัดศัตรูพืชด้วยความเย็นระหว่างขนส่ง
๑๕.๑
การกำจัดศัตรูพืชด้วยความเย็นระหว่างขนส่งเป็นการกำจัดศัตรูพืชด้วยความเย็นโดยดำเนินการในตู้ขนส่งสินค้าระหว่างขนส่งสินค้า
๑๕.๒ การกำจัดศัตรูพืชด้วยความเย็นระหว่างขนส่งซึ่งดำเนินการในตู้ขนส่งสินค้านั้นอาจจะเริ่มต้นกระบวนการตั้งแต่ตู้ขนส่งสินค้าอยู่บนบกและเสร็จสิ้นในช่วงระหว่างขนส่ง
หรือเสร็จสิ้นเมื่อตู้ขนส่งสินค้าไปถึงปลายทาง
๑๕.๓ ถ้าผลเชอรี่สดต้องผ่านการกำจัดศัตรูพืชด้วยความเย็นระหว่างขนส่ง
DAFF ต้องมั่นใจว่าได้ปฏิบัติเป็นไปตามเงื่อนไขที่กำหนดซึ่งระบุไว้ในเอกสารหมายเลข
๓ ท้ายประกาศนี้ นอกจากนี้
ต้องมีใบรับรองการเทียบมาตรฐานของแท่งวัดอุณหภูมิตามเอกสารหมายเลข ๔ ท้ายประกาศนี้
แนบมาพร้อมกับสินค้าด้วยทุกครั้ง

ข้อ ๑๖ ข้อกำหนดสำหรับบรรจุภัณฑ์และฉลาก
๑๖.๑ บรรจุภัณฑ์อาจทำด้วยกระดาษลูกฟูก โพลีสไตรีน พลาสติก
หรือลังแบบต่าง ๆ ที่ทำจากไม้
โดยบรรจุภัณฑ์เหล่านี้ผลิตจากวัสดุแปรใช้ใหม่หรือเป็นวัสดุใหม่
กรณีที่ใช้บรรจุภัณฑ์เป็นกล่องกระดาษหรือพลาสติก
บรรจุภัณฑ์เหล่านี้ต้องสะอาดและใหม่เท่านั้น
๑๖.๒ ต้องบรรจุผลเชอรี่สดในบรรจุภัณฑ์ซึ่งต้องไม่มีการปะปนของดิน
ทรายและชิ้นส่วนของพืช เช่น ใบ ก้าน เศษซากพืช เป็นต้น
หรือสิ่งอื่นใดที่มีศักยภาพนำพาศัตรูพืชกักกันได้
๑๖.๓ สำหรับผลเชอรี่สดส่งออกทางอากาศ
ต้องบรรจุผลเชอรี่สดให้เป็นไปตามเงื่อนไขข้อหนึ่งข้อใด ดังต่อไปนี้
๑๖.๓.๑ ต้องบรรจุผลเชอรี่สดในถุงตาข่ายแล้วถึงนำผลเชอรี่สดบรรจุในบรรจุภัณฑ์
ขนาดของตาข่ายแต่ละรูต้องมีเส้นผ่านศูนย์กลาง ไม่เกิน ๑.๖ มิลลิเมตร
๑๖.๓.๒
ต้องบรรจุผลเชอรี่สดในบรรจุภัณฑ์เมื่อปิดสนิทแล้วต้องปิดช่องระบายอากาศทั้งหมดบนบรรจุภัณฑ์ด้วยตาข่าย
ขนาดของตาข่ายแต่ละรูต้องมีเส้นผ่านศูนย์กลางไม่เกิน ๑.๖ มิลลิเมตร
๑๖.๓.๓
ต้องบรรจุผลเชอรี่สดในบรรจุภัณฑ์ซึ่งเมื่อมัดรวมกันหรือมัดรวมกันแล้ววางบนแท่นวาง
ต้องห่อหุ้มบรรจุภัณฑ์ทั้งหมดด้วยตาข่ายหรือพลาสติก
ถ้าใช้ตาข่ายขนาดของตาข่ายแต่ละรูต้องมีเส้นผ่านศูนย์กลาง ไม่เกิน ๑.๖ มิลลิเมตร
๑๖.๔ สำหรับผลเชอรี่สดส่งออกทางน้ำ
ผลเชอรี่สดซึ่งบรรจุในบรรจุภัณฑ์ขนส่งโดยตู้ขนส่งสินค้า
ไม่ว่าบรรจุภัณฑ์จะมัดรวมกันหรือมัดรวมกันแล้ววางบนแท่นว่างจะได้รับการยกเว้นไม่ต้องปฏิบัติตามข้อกำหนดในข้อ
๑๖.๓
๑๖.๕ ต้องแสดงข้อมูลที่จำเป็นบนบรรจุภัณฑ์เพื่อให้การตรวจสอบย้อนกลับเป็นไปได้อย่างรวดเร็ว
แต่อย่างไรก็ตาม
อย่างน้อยที่สุดต้องมีข้อมูลดังต่อไปนี้เป็นภาษาอังกฤษบนแต่ละบรรจุภัณฑ์ ได้แก่ Produce of Australia, Name of exporting company, Name of fruit (common name), Packinghouse registration number หรือ Export establishment registration number และ Orchard registration number
๑๖.๖
กรณีขนส่งผลเชอรี่สดมายังราชอาณาจักรไทยโดยบรรจุผลเชอรี่สดในบรรจุภัณฑ์แยกเป็นกล่องโดยไม่ได้มัดรวมกัน
ต้องมีข้อความต่อไปนี้ EXPORT TO THAILAND
ปรากฏอย่างชัดเจนบนบรรจุภัณฑ์แต่ละกล่อง แต่อย่างไรก็ดี
กรณีขนส่งผลเชอรี่สดมายังราชอาณาจักรไทยโดยบรรจุผลเชอรี่สดในบรรจุภัณฑ์ที่ถูกมัดรวมกันวางบนแท่นวาง
อนุญาตให้มีข้อความต่อไปนี้ EXPORT TO
THAILAND ปรากฏอย่างชัดเจนบนแต่ละด้านได้
๑๖.๗
ผลเชอรี่สดที่ส่งไปยังราชอาณาจักรไทยโดยมีการใช้บรรจุภัณฑ์ที่ทำจากไม้ ต้องเป็นไปตามข้อกำหนดในมาตรฐานระหว่างประเทศว่าด้วยมาตรการสุขอนามัยพืช
ฉบับที่ ๑๕ เรื่อง กฎข้อบังคับว่าด้วยวัสดุบรรจุภัณฑ์ไม้ในทางการค้าระหว่างประเทศ

ข้อ ๑๗ การตรวจส่งออก
๑๗.๑
ต้องสุ่มตรวจผลเชอรี่สดก่อนส่งออกตามกระบวนการที่เหมาะสมอย่างเป็นทางการและต้องปราศจากศัตรูพืชกักกันตามที่ระบุไว้ในเอกสารหมายเลข
๑ ท้ายประกาศนี้
๑๗.๒ ในกรณีตรวจพบศัตรูพืชกักกันที่ระบุไว้ในเอกสารหมายเลข ๑
ท้ายประกาศนี้ ต้องดำเนินการตามมาตรการ ดังต่อไปนี้
๑๗.๒.๑ ถ้าตรวจพบศัตรูพืชกักกันที่มีชีวิตบนผลเชอรี่สด ได้แก่
แมลงวันผลไม้ ต้องปฏิเสธการส่งออกผลเชอรี่สดทั้งหมดไปยังราชอาณาจักรไทย
๑๗.๒.๒ ถ้าตรวจพบศัตรูพืชกักกันชนิดอื่น ๆ
ที่มีชีวิตนอกเหนือจากแมลงวันผลไม้
ผลเชอรี่สดทั้งหมดจะส่งออกไปยังราชอาณาจักรไทยได้ต่อเมื่อได้ดำเนินการกำจัดศัตรูพืชหรือขจัดศัตรูพืชเหล่านั้นให้หมดสิ้นแล้ว
๑๗.๓ ต้องดำเนินการกำจัดศัตรูพืชกักกันตามที่ระบุไว้ในข้อ ๑๓
ถ้าผลเชอรี่สดที่จะส่งออกไปราชอาณาจักรไทยไม่ได้มาจากแปลงปลูกในพื้นที่ปลอดแมลงวันผลไม้

ข้อ ๑๘ การรับรองสุขอนามัยพืช
๑๘.๑ ต้องมีใบรับรองสุขอนามัยพืชซึ่งออกให้โดย DAFF กำกับมาด้วย โดยต้นฉบับใบรับรองสุขอนามัยพืชต้องแนบมาพร้อมกับสินค้าทุกครั้งที่ส่งไปยังราชอาณาจักรไทยและต้องระบุข้อความเพิ่มเติม
ดังต่อไปนี้ The consignment of cherry fruit was produced and prepared for export in accordance with the conditions for import of cherry fruit from Australia to Thailand
๑๘.๒ พื้นที่ปลอดแมลงวันผลไม้
ถ้าผลเชอรี่สดมาจากพื้นที่ปลอดแมลงวันผลไม้ ต้องระบุข้อความเพิ่มเติม
ดังต่อไปนี้ The consignment of cherry fruit was produced in (name of defined area) which is a pest free area for Queensland fruit fly and Mediterranean fruit fly in Australia.
๑๘.๓ การกำจัดศัตรูพืชด้วยความเย็นก่อนส่งออก
ถ้าผลเชอรี่สดผ่านการกำจัดศัตรูพืชด้วยความเย็นก่อนส่งออก
ต้องระบุรายละเอียดของโรงงานกำจัดศัตรูพืชด้วยความเย็น อุณหภูมิ และระยะเวลาที่ใช้
(จำนวนวันที่ต่อเนื่องกัน) ลงบนใบรับรองสุขอนามัยพืชในส่วนที่เหมาะสม
๑๘.๔ การกำจัดศัตรูพืชด้วยความเย็นระหว่างขนส่ง
๑๘.๔.๑ ถ้าผลเชอรี่สดได้รับการกำจัดศัตรูพืชด้วยความเย็นระหว่างขนส่ง
ต้องระบุข้อความเพิ่มเติมในใบรับรองสุขอนามัยพืช ดังต่อไปนี้ DAFF has supervised the calibration and the placement of fruit sensors into the fruit within the container(s) in accordance with the conditions for import of cherry fruit from Australia to Thailand and cold disinfestation treatment has been initiated
๑๘.๔.๒
ต้องมีต้นฉบับใบรับรองการเทียบมาตรฐานของแท่งวัดอุณหภูมิตามเอกสารหมายเลข ๔
ท้ายประกาศนี้ แนบมาพร้อมกับใบรับรองสุขอนามัยพืช
๑๘.๕ ต้องระบุชื่อสามัญและชื่อวิทยาศาสตร์ของผลเชอรี่สด
หมายเลขตู้ขนส่งสินค้าและหมายเลขผนึกปิดตู้ขนส่งสินค้า (สำหรับการขนส่งทางน้ำ)
ในใบรับรองสุขอนามัยพืช

ข้อ ๑๙ การตรวจนำเข้า
๑๙.๑ เมื่อผลเชอรี่สดมาถึงด่านนำเข้าในราชอาณาจักรไทย
การตรวจนำเข้าผลเชอรี่สดจะดำเนินการหลังจากเจ้าหน้าที่ได้ตรวจสอบยืนยันความถูกต้องของเอกสารทั้งหมดที่แนบมาพร้อมกับสินค้า
๑๙.๒
เจ้าหน้าที่จะสุ่มตัวอย่างผลเชอรี่สดและตรวจสอบเพื่อยื่นยันว่ามีศัตรูพืชหรือไม่ ถ้าตรวจพบศัตรูพืชมีชีวิตจะส่งตัวอย่างศัตรูพืชไปยังห้องปฏิบัติการเพื่อจำแนกชนิด
และต้องกักผลเชอรี่สดไว้จนกว่าจะทราบผลจากห้องปฏิบัติการ
๑๙.๓ ถ้ามีผลเชอรี่สดนำเข้าจำนวนน้อยกว่า ๑,๐๐๐ ผล ต้องสุ่มตรวจผลเชอรี่สดจำนวน ๔๕๐ ผล หรือสุ่มตรวจผลเชอรี่สดทั้งหมด
ถ้ามีผลเชอรี่สดจำนวนเท่ากับหรือมากกว่า ๑,๐๐๐ ผล ต้องสุ่มตรวจผลเชอรี่สดจำนวน
๖๐๐ ผล
๑๙.๔
ในกรณีตรวจพบศัตรูพืชกักกันของราชอาณาจักรไทยตามที่ระบุไว้ในเอกสาร หมายเลข ๑
ท้ายประกาศนี้ระหว่างการสุ่มตรวจผลเชอรี่สด ต้องดำเนินการตามมาตรการ ดังต่อไปนี้
๑๙.๔.๑ แมลงวันผลไม้
(๑) ถ้าตรวจพบศัตรูพืชกักกันที่มีชีวิต ได้แก่ แมลงวันผลไม้ผลเชอรี่สดทั้งหมดต้องถูกส่งกลับหรือทำลายโดยผู้นำเข้าต้องเป็นผู้รับผิดชอบค่าใช้จ่าย
กรมวิชาการเกษตรจะแจ้งผลการตรวจให้ DAFF
ทราบและระงับการนำเข้าโดยทันที
(๒) DAFF
ต้องตรวจสอบสาเหตุของเหตุการณ์ที่เกิดขึ้นโดยทันทีและเสนอมาตรการแก้ไขกรมวิชาการเกษตรจะยกเลิกมาตรการระงับการนำเข้า
เมื่อมีคำอธิบายที่ชัดเจนถึงสาเหตุและมีการดำเนินมาตรการแก้ไขจนเป็นที่ยอมรับของกรมวิชาการเกษตร
๑๙.๔.๒ ถ้าตรวจพบศัตรูพืชกักกันชนิดอื่น ๆ
ที่มีชีวิตนอกเหนือจากแมลงวันผลไม้ ผลเชอรี่สดทั้งหมดจะถูกส่งกลับ ทำลาย
หรือกำจัดศัตรูพืชเหล่านั้นด้วยวิธีที่เหมาะสม (ถ้ามีวิธีการกำจัด)
โดยผู้นำเข้าต้องเป็นผู้รับผิดชอบค่าใช้จ่าย
๑๙.๕
ถ้าตรวจพบสิ่งมีชีวิตชนิดอื่นที่ไม่มีรายชื่อปรากฏในเอกสารหมายเลข ๑ ท้ายประกาศนี้
ที่มีศักยภาพเป็นศัตรูพืชกักกันของราชอาณาจักรไทย ต้องส่งกลับ ทำลาย
หรือกำจัดศัตรูพืชบนผลเชอรี่สดด้วยวิธีการที่เหมาะสม (ถ้ามีวิธีการกำจัด)
โดยผู้นำเข้าต้องเป็นผู้รับผิดชอบค่าใช้จ่ายกรมวิชาการเกษตรมีสิทธิระงับการนำเข้าผลเชอรี่สดจากช่องทางการนำเข้านั้นเป็นการชั่วคราว
จนกว่าการประเมินความเสี่ยงศัตรูพืชที่ตรวจพบนั้นได้ดำเนินการแล้วเสร็จ
๑๙.๖ กรมวิชาการเกษตรมีสิทธิสั่งให้ส่งผลเชอรี่สดกลับหรือทำลาย
โดยผู้นำเข้าต้องเป็นผู้รับผิดชอบค่าใช้จ่าย ถ้าพบกรณีใดกรณีหนึ่งต่อไปนี้เกิดขึ้น
๑๙.๖.๑ การกำจัดศัตรูพืชด้วยความเย็นไม่สมบูรณ์
๑๙.๖.๒ ประตูตู้ขนส่งสินค้าปิดไม่สนิท
๑๙.๖.๓ ผนึกปิดตู้ขนส่งสินค้าถูกทำลาย หรือถูกสับเปลี่ยน
หรือหมายเลขไม่ตรงตามที่ระบุไว้ในใบรับรองสุขอนามัยพืช
๑๙.๖.๔ เสียบแท่งวัดอุณหภูมิผลไม้เลยออกนอกผลเชอรี่สด
หรือแท่งวัดอุณหภูมิผลไม้ไม่อยู่ตรงตำแหน่งที่กำหนด
หรือผลเชอรี่สดที่เสียบด้วยแท่งวัดอุณหภูมิเป็นแผลแตกหรือเกิดรอยเปิด
๑๙.๖.๕ ฉลากบนบรรจุภัณฑ์ไม่มี ไม่ถูกต้อง หรือไม่สมบูรณ์

ข้อ ๒๐ การประเมินกระบวนการส่งออก
๒๐.๑ การส่งออกผลเชอรี่สดจากแหล่งปลูกที่ระบุไว้ในข้อ ๘
ในเครือรัฐออสเตรเลียไปยังราชอาณาจักรไทย
จะเริ่มดำเนินการได้หลังจากที่กรมวิชาการเกษตรได้ทำการประเมินกระบวนการตรวจรับรองส่งออกแล้วเท่านั้น
โดยเครือรัฐออสเตรเลียต้องเป็นผู้รับผิดชอบค่าใช้จ่ายทั้งหมด
๒๐.๒ ในกรณีที่มีการระงับการนำเข้า
หากกรมวิชาการเกษตรพิจารณาแล้วเห็นว่าการประเมินกระบวนการตรวจรับรองส่งออกมีความจำเป็น
กรมวิชาการเกษตรอาจส่งเจ้าหน้าที่เดินทางไปประเมินกระบวนการตรวจรับรองส่งออกในเครือรัฐออสเตรเลีย
ก่อนจะตัดสินใจอนุญาตให้นำเข้าผลเชอรี่สดได้อีกต่อไป
โดยเครือรัฐออสเตรเลียต้องเป็นผู้รับผิดชอบค่าใช้จ่ายทั้งหมด


ประกาศ
ณ วันที่ ๒๗ ธันวาคม พ.ศ. ๒๕๕๖
ดำรงค์
จิระสุทัศน์
อธิบดีกรมวิชาการเกษตร
[เอกสารแนบท้าย]

๑. เอกสารหมายเลข ๑ รายชื่อศัตรูพืชกักกันของผลเชอรี่สดจากเครือรัฐออสเตรเลีย
แนบท้ายประกาศกรมวิชาการเกษตร เรื่อง
เงื่อนไขการนำเข้าผลเชอรี่สดจากเครือรัฐออสเตรเลีย พ.ศ. ๒๕๕๖
๒. เอกสารหมายเลข ๒
ข้อกำหนดสำหรับการกำจัดศัตรูพืชด้วยความเย็นก่อนส่งออก
แนบท้ายประกาศกรมวิชาการเกษตร เรื่อง เงื่อนไขการนำเข้าผลเชอรี่สดจากเครือรัฐออสเตรเลีย
พ.ศ. ๒๕๕๖
๓. เอกสารหมายเลข ๓
ข้อกำหนดสำหรับการกำจัดศัตรูพืชด้วยความเย็นระหว่างขนส่ง
แนบท้ายประกาศกรมวิชาการเกษตร เรื่อง
เงื่อนไขการนำเข้าผลเชอรี่สดจากเครือรัฐออสเตรเลีย พ.ศ. ๒๕๕๖
๔. เอกสารหมายเลข ๔ ใบรับรองการเทียบมาตรฐานของแท่งวัดอุณหภูมิสำหรับการกำจัดศัตรูพืชด้วยความเย็นระหว่างขนส่งในตู้ขนส่งสินค้า
สำหรับราชอาณาจักรไทย แนบท้ายประกาศกรมวิชาการเกษตร เรื่อง
เงื่อนไขการนำเข้าผลเชอรี่สดจากเครือรัฐออสเตรเลีย พ.ศ. ๒๕๕๖

(ดูข้อมูลจากภาพกฎหมาย)







ปริยานุช/ผู้จัดทำ
๒๙ มกราคม ๒๕๕๗

โชติกานต์/ผู้ตรวจ
๖ มีนาคม ๒๕๕๗










[๑] ราชกิจจานุเบกษา
เล่ม ๑๓๑/ตอนพิเศษ ๙ ง/หน้า ๓๓/๑๕ มกราคม ๒๕๕๗